Nare bedmaats: Raad vir stofmyte | rooi rose Nare bedmaats: Raad vir stofmyte | rooi rose
Nare bedmaats: Raad vir stofmyte
Jou bedlinne is silwerskoon, maar tog mag jy jou bed met duisende onwelkome gaste deel ... Stofmyte veroorsaak allergië en is onsigbaar vir die blote oog.
Nare bedmaats: Raad vir stofmyte deur Anet Schoeman. Hooffoto: iStock/fongleon356
As jy volgende keer tussen jou silwerskoon beddegoed inkruip, weet dat die kanse groot is dat jy die einste kraakvars bedlinne met derduisende stofmyte deel …
Studies toon dat die gemiddelde matras tussen 100 000 tot 'n miljoen stofmyte huisves. Boonop kan tien persent van die gewig van 'n kussing wat twee jaar oud is, stofmyt en hul afval, dooie vel en karkasse wees!
Dis voorwaar genoeg om jou nagmerries te gee.
Wat is stofmyte?
Stofmyte is mikroskopiese klein familielede van spinnekoppe wat op die dooie selle van jou en jou troeteldiere se vel teer. Net omdat hulle nie soos muskiete op jou bloed teer of jou soos ander gediertes byt nie, beteken dit helaas geensins dat hulle oulike bedmaats is nie.
Hul afval (mis) bevat 'n proteïen, wat as jy dit inasem of aanraak, tot allergiese simptome kan aanleiding gee. Hieronder tel ekseem, nies, jeukerige en lopende neuse, jeukerige oë en selfs asma.
Lees ook: Hou jou matras skoon!
Hierdie onwelkome gaste kan regdeur die huis gevind word, maar die grootste konsentrasie (en dus ook allergene) kom in die slaapkamer in jou bed voor omdat dit die perfekte teelaarde bied. Die hitte, vogtigheid en 'n onbeperkte voorraad dooie velselle, maak dit 'n fees vir stofmyte.
Hier is 12 dinge wat jy kan doen oor stofmyte in jou huis.
1 Gebruik bevogtigers versigtig
Dr Martin Davis, 'n kinderarts en pediatriese pulmonoloog in Johannesbuirg stel voor dat bevogtigers (humidifiers) net in die aand en net vir spesifieke respiratoriese infeksies vir kort periodes aangeskakel word. (Vogtigheid verbeter die omgewing vir huismyt en veroorsaak muf wat allergieë vererger).
2 Neutraliseer allergene
Daar is handige produkte op die mark (bv. MiteFree, Allergen Spray beskikbaar by DisChem en Baby City) wat jy op matrasse en kussings kan spuit om allergene van huismyt te neutraliseer.
3 Koop matrasbeskermers
Belê in matrasbeskermers wat verhoed dat die klein gediertes in jou matras beland. Kyk uit vir beskermers wat van 'n baie digte materiaal gemaak is wat waterdig is maar lug deurlaat en so verhoed dat huismyt kan deurkom (bv. die Protect-A-Bed-reeks).
4 Stofsuig jou matras
Gebruik jou stofsuier en suig jou matras elke maand uit.
5 Was jou matrasoortreksels gereeld
Was matrasoortreksels elke vier tot ses weke op 'n warm siklus om dooie velselle en sweet te verwyder. Was bedlinne elke week op 60 grade en was duvets en kussings een keer 'n maand. As jy kussingoortreksels gebruik hoef jy kussings net een keer per jaar te was.
6 Kinderspeelgoed moet ook gewas word!
Kinders se sagte speelgoed wat in die bed slaap, moet ook elke week op 'n warm siklus gewas word. As dit nie op 'n warm siklus gewas kan word nie, kan jy dit 24 uur in die vrieskas plaas en dan op 'n koue siklus was.
7 Los jou bed oop
Moenie jou bed dadelik opmaak in die oggend nie. Hou die duvet oopgevou totdat sweet uitgedroog het en trek dan die bed toe.
8 Sinteties is beter as vere en dons
Sintetiese duvets en kussings is meer bestand teen huismyt as vere en dons.
9 Hou die kamer skoon
Stofsuig slaapkamermatte en die bed se basis gereeld en verkieslik met 'n stofsuier wat 'n HEPA-filter het.
10 Vervang matte en gordyne
In ernstige gevalle van allergieë mag dit raadsaam wees om alle matte met harde vloerbedekking soos hout of teëls te vervang en gordyne met blindings.